УНИВЕРЗИТЕТ ЦРНЕ ГОРЕ

ПРИРОДНО МАТЕМАТИЧКИ ФАКУЛТЕТ

декану, проф. др Предрагу Мирановићу

Поштовани,

Црногорска академија наука и умјетности је 1. 02. 2022. године донијела Одлуку о расписивању избора за ванредне, редовне и иностране чланове. Тим поводом Вијећу ПМФ-а упућујем Иницијативу да се наша колегиница, проф др Наташа Раичевић, као кандидат ПМФ, предложи за избор, у складу са чланом II наведене Одлуке.

У складу са чланом III исте Одлуке у Прилогу вам достављам два реферата о научном стваралаштву проф. др Наташе Раичевић од стране два изузетна научника из уже области физике којом се Наташа бави.

Образложење Иницијативе:

Проф. др Наташу Раичевић сам упознала на првој години њених студија физике као асистент на предмету Физичка механика. Од првог дана и од првог нашег заједничког часа њен ентузијазам, заинтересованост и жеља да, се све што може, објасни до танчина није јењавала. Њен рад, труд и посвећеност су врло брзо били препознати и од мојих, тада старијих колега, тако да је Наташа завршила студије у року и просјеком 10.

Одмах након дипломирања остаје да ради на Студијском програму Физика и уписује прво магистарске па докторске студије на Физичком факултету у Београду. Поље њеног интересовања је физика елементарних честица, због чега је, послије успјешно одбрањене магистарске тезе, отишла у Дубну, Русија а након ње у Хајделберг, Њемачка због рада на експерименталном дијелу своје докторске тезе. Послије успјешно одбрањене докторске тезе Вијеће ПМФ-а је бира у звање доцента.

 Након тога Наташа је од 2002. до 2015. године члан међународне истраживачке колаборације експеримента H1 и руководилац групе са УЦГ-а, у лабораторији DESY у Хамбургу, Њемачка, што представља прво званично појављивање УЦГ-а као пуноправног члана једне истраживачке колаборације у физици честица.

Наташа је од 2017. године члан међународне истраживачке колаборације CMS и руководилац групе са УЦГ-а у Европскoj лабораторији за нуклеарна истраживања-CERN. Ово представља прво званично појављивање Универзитета Црне Горе као пуноправног члана истраживачке колаборације на неком од експеримената на Великом Хадронском Сударачу-LHC, у CERN-у. Наташа је од 2004-2014 члан Управног одбора H1 колаборације, затим од 2007-2009. године члан Извршног одбора исте колаборације а од 2017. године члан је Управног одбора CMS. Од 2020. године она је и члан групе за контролу и праћење рада изградње нове детекторске компоненте на CMS-y (HgCal-High Granularity Calorimeter)

Током свог професионалног рада учествовала је и још увијек учествује на три међународна пројекта као руководилац и успјешно је руководила са три национална пројекта.

Све наведено је резултовало са више од 400 публикација у међународним часописима и зборницима међународних конференција из физике на којима је или аутор или коаутор. Задњих неколико година од када се Универзитет Црне Горе мјери на Webometric листама и објављује податке о цитираности наших научника Наташа се налази на самом врху списка.

Наташа не занемарује нити рад са млађим талентованим садашњим или будућим колегама, захваљујући њеном ентузијазму и посвећености генерације младих средњошколаца су у прилици да од 2017. године присуствују предавањима на међународном часу физике честица за талентоване ученике (International Master Classes – hands on particle physics), који се у Црној Гори организује у сарадњи Министарства науке, ПМФ-а и CERN-a. Такође је одржала низ предавања током Дана науке, 2016 и 2015. године, затим Ноћи истраживача, 2013. године, током љетњег кампа Школе науке на Ивановим Коритима, 2012. године као и у оквиру Трибине ЦАНУ 2011. године.

Захваљујући Наташином залагању и неуморном раду, већ дужи временски период студенти нашег Универзитета, са техничких и природно математичких области, у прилици су да буду током љета на Љетњој школи физике која се организује у сарадњи са CERN-ом

Од самог почетка рада на ПМФ-у Наташа је стални члан комисије за такмичења из за средњошколце, прво кроз покрет Наука младима а затим кроз Олимпијаду знања која се сваке године одржава у организацији ПМФ-а. Такође је укључена и у унапређење високошколског образовања, као члан Центра за студије и контролу квалитета УЦГ-а и члан Одбора за мониторинг магистарских студија УЦГ-а, обоје у периоду од 2015. до 2019. године а тренутно је од 2016. године члан Вијећа за природне и техничке науке УЦГ-а а од 2019. године члан Научног одбора Универзитета Црне Горе. Од 2015 до 2017. године је била врло активан члан Националног савјета за образовање Црне Горе.

Током свог врло интензивног рада како у науци тако и током предавања на низу предмета на Студијском програму Физика, велики број студената је под Наташиним руководством завршио специјалистичке радове и мастер тезе. Тренутно је ментор на двијема докторским дисертацијама које су резултат Споразума о двојном докторату између УЦГ и, прва, Универзитета Paris Sacley, и друга, Universite libre de Bruxelles.

У Подгорици, 4. 3. 2022. г. Подносилац Иницијативе:

 проф. др Мара Шћепановић